
	
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А   К О Р У П Ц И Я Т А   
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595 





РЕШЕНИЕ
№ РС-КПК-1939-25-106

	Днес, 06.10.2025 г., Комисията за противодействие на корупцията /КПК/, в състав:
            
За председател: Антон Славчев
Член: Антоанета Цонкова
Член: Пламен Йоцов
	
У С Т А Н О В И:

Производството е по реда на чл. 89, ал. 1, предл. 1 от Закона за противодействие на корупцията (ЗПК) (обн., ДВ бр. 84 от 06.10.2023 г.), образувано въз основа на Решение на Комисията за противодействие на корупцията № КИ-134 от 05.05.2025 г. по сигнал с вх. № КПК-1939/24.04.2025 г. на КПК. 
Производството е образувано срещу Петър Неделев в качеството му на кмет на Община С. за мандат 2023-2027 година.
В сигнала са изложени твърдения, че Петър Неделев е назначил за директор на Общинско предприятие „Благоустрояване и комунално стопанство“ (ОП БКС), гр. С. А. А. Ш., а в същото време помежду им съществува роднинска връзка по сватовство.
С писмо вх. № КПК-1939-4/23.07.2025 г. на КПК от кмета на Община С. са получени заверени копия на документи, както следва: Удостоверение за избран кмет на община № 1/09.11.2023 г. на Общинска избирателна комисия С. и Клетвен лист на Петър Неделев от 10.11.2023 г.; Трудов договор № 133 от 28.11.2024 г.; Допълнително споразумение № 9 от 10.02.2025 г. и Заповед № 25 от 11.07.2025 г. на кмета на Община С.
Служебно са извършени справки в Регистър НБД „Население“ и на интернет страницата на Община и ОбС С.

След като обсъди събраните в хода на административното производство доказателства, Комисията установи следното от фактическа страна:

Сигнал с вх. № КПК-1939/24.04.2025 г. на КПК е подаден от лице с посочени три имена, адрес и е надлежно подписан.
Петър Неделев е избран за кмет на Община С. за мандат 2023-2027 г., видно от Удостоверение за избран кмет на община № 1/09.11.2023 г. на Общинска избирателна комисия С. и е подписал клетвен лист на 10.11.2023 година.
От извършена в НБД „Население“ справка е видно, че майката на Петър Неделев – М. И. Н., има брат – И. И. Ш., който е вуйчо на Неделев, чийто син – И. И. Ш. се явява първи братовчед на Неделев и е съпруг на А. А. Ш. 
 Между А. Ш. и Петър Неделев, в качеството му на кмет на Община С., е сключен Трудов договор № 133 от 28.11.2024 г., по силата на който тя е назначена като директор на ОП БКС, гр. С.. Договорът е сключен за неопределено време, а предвиденото в същия трудово възнаграждение е в размер на 2200 лева. Към трудовия договор е сключено Допълнително споразумение № 9 от 10.02.2025 г., с което основното месечно трудово възнаграждение на Ш. е увеличено на 2400 лева.
Със своя Заповед № 25/11.07.2025 г. Петър Неделев прекратява трудовото правоотношение на А. Ш. по взаимно съгласие по предложение от работника с вх. № 5622/11.07.2025 г., считано от 15.07.2025 година. На Ш. са начислени обезщетения за 9 (девет) работни дни платен отпуск за 2025 година.
  
Въз основа на така изяснената фактическа обстановка Комисията за противодействие на корупцията установи  следното от правна страна:

           Сигнал с вх. № КПК-1939/24.04.2025 г. на КПК съдържа необходимите реквизити, съгласно чл. 15 от Закона за защита на лицата, подаващи сигнали или публично оповестяващи информация за нарушения във вр. с чл. 63 от ЗПК.
За да е осъществен конфликт на интереси по смисъла на чл. 70 от ЗПК, следва да са кумулативно налични три предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в в чл. 71 и 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 72 от ЗПК облага е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
 В качеството си на кмет на Община С. за мандат 2023-2027 г. Петър Неделев е лице, заемащо публична длъжност по смисъла на чл. 6, ал. 1, т. 32 от ЗПК и компетентна да се произнесе относно наличието или липсата на конфликт на интереси по отношение на него е Комисията за противодействие на корупцията.
Съгласно чл. 44, ал. 1, т. 1 от ЗМСМА кметът на общината ръководи цялата ѝ изпълнителна дейност. 
При наличието на този първи елемент от състава на конфликта на интереси (субект на нарушението), определящо за съществуването на такъв е проявяването на конкретно поведение от страна на субекта при изпълнение на произтичащите от длъжността му правомощия, както и дали съществува обективна възможност това конкретно поведение да е повлияно от частен интерес – личен или на свързано по смисъла на закона лице.
От извършените в НБД „Население“ справки не се установи между Петър Неделев и А. Ш. да е налице роднинска връзка по права линия, по съребрена линия – до четвърта степен включително, или по сватовство – до втора степен включително, която да е от естество да обоснове свързаност между тях по смисъла на § 1, т. 9, б. „а“ от ДР на ЗПК. Установи се, че Неделев и съпругът на Ш. – И. Ш., са първи братовчеди, което обосновава родство по сватовство между Петър Неделев и А. Ш., но от четвърта степен.

С оглед на установената липса на свързаност по смисъла на § 1, т. 9, б. „а“ от ДР на ЗПК между А. Ш. и Петър Неделев, не може да се обоснове наличието на частен интерес за него или за свързано с него лице от упражнените от кмета на Община С. правомощия по служба по отношение на Ш., а именно назначаването ѝ за директор на ОП БКС, гр. С. с Трудов договор № 133 от 28.11.2024 г., сключеното към него Допълнително споразумение № 9 от 10.02.2025 г. и подписаната от Неделев Заповед № 25/11.07.2025 г. за прекратяване на трудовото ѝ правоотношение.
От горното следва, че в конкретния случай са налице само две от предпоставките за „конфликт на интереси“ по отношение на Петър Неделев, в качеството му на кмет на Община С. за мандат 2023-2027 г. – лице, заемащо публична длъжност и упражнени от лицето правомощия по служба. Не се установи обаче да е налице частен интерес от упражнените правомощия. Липсата на частен интерес на лицето, заемащо публична длъжност или на свързано с него лице при упражняването на правомощията или задълженията му по служба, изключва наличието на нарушение на разпоредбите на Глава Осма, Раздел II от ЗПК, съответно и възможността за възникване на конфликт на интереси.

Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на нарушение на разпоредбите на Глава Осма, Раздел II от ЗПК, съответно и до липсата на конфликт на интереси.
Предвид изложеното и на основание чл. 92, ал. 1 и ал. 2 от ЗПК, във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:
[bookmark: _qhmdn4rohpno]
НЕ УСТАНОВЯВА конфликт на интереси по отношение на Петър Неделев с ЕГН: ***, кмет на Община С. за мандат 2023-2027 г. и лице, заемащо публична длъжност по смисъла на чл. 6, ал. 1, т. 32 от ЗПК, във връзка със сключените между него и А. Ш. Трудов договор № 133 от 28.11.2024 г. и Допълнително споразумение № 9 от 10.02.2025 г., както и подписаната от него Заповед № 25/11.07.2025 г. за прекратяване на трудовото ѝ правоотношение, поради липсата на негов или на свързано с него лице частен интерес.

Препис от Решението да се изпрати на Окръжна прокуратура П., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.


                КОМИСИЯ:

              ЗА ПРЕДСЕДАТЕЛ:………………(П)...……………../АНТОН СЛАВЧЕВ/

		                ЧЛЕН:……………………(П)…………………/АНТОАНЕТА ЦОНКОВА/

		                ЧЛЕН:……………..............(П)...........…………...….…../ПЛАМЕН ЙОЦОВ/ 



